เทคนิเคิลรีบาวด์
วานนี้ตลาดหุ้นไทยเกิดเทคนิเคิลรีบาวด์ขึ้นไปปิดที่ 1,578.00 จุด บวกไป 19.95 จุด ด้วยมูลค่าซื้อขาย 6.40 หมื่นล้านบาท
วานนี้ตลาดหุ้นไทยเกิดเทคนิเคิลรีบาวด์ขึ้นไปปิดที่ 1,578.00 จุด บวกไป 19.95 จุด ด้วยมูลค่าซื้อขาย 6.40 หมื่นล้านบาท
4 ต.ค. 2565

วานนี้ตลาดหุ้นไทยเกิดเทคนิเคิลรีบาวด์ขึ้นไปปิดที่ 1,578.00 จุด บวกไป 19.95 จุด ด้วยมูลค่าซื้อขาย 6.40 หมื่นล้านบาท ซึ่งเป็นตามทิศทางตลาดหุ้นภูมิภาค หลังจากบอนด์ยีลด์ปรับตัวลง ทำให้ค่าเงินดอลลาร์สหรัฐอ่อนค่าลง เลยทำให้มีแรงซื้อกลับในสินทรัพย์เสี่ยงโดยเฉพาะตลาดหุ้น ผนวกกับหุ้นไทยปรับตัวลงเร็วแรงเกินเป็นเกือบ 100 จุดเข้าไปแล้ว แต่โมนิก้าแอบกลัวเหมือนกันว่าจะเป็นลักษณะแมวตายเด้งเจ้าค่ะ
ประกอบกับนักวิเคราะห์ รวมทั้งโมนิก้าเองยังมองว่าตลาดยังคงไปไหนได้ไม่ไกล เหตุจับตา (เฟด) ยังคงส่งสัญญาณปรับขึ้นดอกเบี้ยอย่างต่อเนื่อง และคดีหลักต้องติดตามการประกาศเงินเฟ้อสหรัฐในวันที่ 13 ต.ค.นี้ ฉะนั้นเหมือนที่เดี๊ยนย้ำเสมอหากไม่มั่นใจก็ให้ขายออกมาก่อน เนื่องจากตลาดยังมีความไม่แน่นอนค่อนข้างมาก สำหรับวันนี้ กรอบดัชนีที่นักวิเคราะห์ให้ไว้แนวต้าน 1,580-1,600 จุด ส่วนแนวรับ 1,565-1,560 จุด ส่งซิกแล้วนักลงทุนตัดสินใจการลงทุนนะคะ
เช่นในรายของ SISB แม่เจ้าโว้ยราคาทำออลไทม์ไฮต่อเนื่อง ล่าสุดทะยานขึ้นไปปิดที่ 18.50 บาท บวกไป 1.30 บาท หรือขึ้นไป 7.56% ด้วยมูลค่าซื้อขาย 126 ล้านบาท “โมนิก้า” เชื่อการปรับตัวขึ้นรอบนี้มาจริงไม่ไก่กา ยิ่งบล.เคจีไอ ประเมินกำไรไตรมาส 3/65 เติบโตเกือบเท่าตัว หลังเปิดการเรียน การสอนในโรงเรียนเต็มตัวนั่นเอง มิหนำซ้ำคาดทั้งปี 65 กวาดกำไรมากถึง 334 ล้านบาทเชียวละจ้ะ
เหมือนกับรายของ FORTH พระเจ้าช่วยกล้วยทอดมีการตั้งบ.ย่อยร่วมทุนกับ AOT ลุยธุรกิจให้บริการศูนย์ซ่อมบำรุงเครื่องบินบริเวณท่าอากาศยานดอนเมือง แบบนี้กินยาวไป ๆ อย่างมั่นคง จึงเกิดการเข้าไล่ราคาหุ้นทำให้เด้งขึ้นมาอีกครั้งปิดที่ 51.50 บาท บวกไป 2 บาท หรือขึ้นไป 4.04% ด้วยมูลค่าซื้อขาย 159 ล้านบาท เดี๊ยนเอาใจช่วยหวังว่าราคาหุ้นจะสามารถกลับไปบริเวณแนวต้านเดิม 60.25-63.50 บาท นะจ๊ะสู้สู้เป้าหมายมีไว้พุ่งชน!!!
สอดคล้องกับรายของ CPN เสียงลือเสียงเล่าอ้างว่าแนวโน้มกำไรไตรมาส 3-4 ปี 65 เติบโตต่อเนื่องรับยอด traffic ฟื้นชัด รวมถึงทั้งปีคาดกำไรหมื่นล้านบาท อุ๊ยทำให้นักวิเคราะห์อัพเป้าหมายขึ้นไป 80 บาท ผลลัพธ์ราคาก็เต็มใจเสียเหลือเกิน เด้งรับขึ้นไปปิดที่ 64.75 บาท บวกไป 1.75 บาท หรือขึ้นไป 2.78% ด้วยมูลค่าซื้อขาย 850 ล้านบาท เอาเป็นว่าราคาก่อนถึงเป้า ขณะที่ “โมนิก้า” ดูเทคนิคแล้วลุ้นทดสอบแนวต้าน 69-70 บาทก่อนแล้วกันเพคะ
เช่นเดียวกันในรายของ JMART ธุรกิจปีนี้สดใสซาบซ่าไม่ว่าธุรกิจเก่า-ใหม่ บริษัทในเครืออย่างเจโมบาย และ JMT เติบโตต่อเนื่อง โบรกฯ คาดกำไรปีนี้โตก้าวกระโดดเป็นแน่เชื่อเห็นถึงเกือบ 70% ยิ่งกว่านั้นบริษัทฯ วางงบ 2-3 หมื่นล้านบาท ลงทุนทั่วไปถึงปี 66 จุ๊ ๆ พร้อมจ่อปิดดีลธุรกิจอาหารอีกเข้ามาเสริมแกร่ง สัญญาณเปล่งประกายช่วยขับเคลื่อนราคาดีดขึ้นไปปิดที่ 46.50 บาท บวกไป 2.50 บาท หรือขึ้นไป 5.68% ด้วยมูลค่าซื้อขาย 426 ล้านบาท “โมนิก้า” มองว่าราคาที่เป็นอยู่เคาะขวาเล่น ๆ ไว้ก็ดีนะ…..บอกแล้วนะจ๊ะ
ปิดท้ายรายของ CRC การันตีว่าเป็นหนึ่งหุ้นเปิดเมืองที่มีผลการดำเนินงานฟื้นตัวแข็งแกร่ง ผนวกครึ่งปีหลังโมเมนตัมยังดีต่อเนื่อง ดังนั้นจะเริ่มเห็นการเข้ามาไล่ราคาเป็นระยะ ๆ เช่นวานนี้มีการไล่ราคาหุ้นจนเด้งขึ้นปิดที่ 39.75 บาท บวกไป 1.75 บาท หรือขึ้นไป 4.61% ด้วยมูลค่าซื้อขาย 621 ล้านบาท เอาเป็นว่ารอบนี้ลุ้นไปทดสอบ High เดิม 41.50 บาท สำหรับสายเดย์เทรดจากนั้นตัวใครตัวมันก็ก่อนหน้าแตะแล้วนั่ง ๆ ส่วนสายวีไอถือยาวไปจ้า